PUBLICACIÓN DAS BASES REGULADORAS DO PROGRAMA PROVINCIAL DE COMPOSTAXE COMUNITARIO
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 18/11/2015)

As obrigas legais fixadas en diversos textos normativos de aproveitamento dos restos orgánicos dos residuos municipais, están moi lonxe de poder cumprirse nas datas fixadas de manterse inmóbil a situación actual. O obxectivo de compostar, ao menos, o 25% da fracción orgánica antes do 2020 non se poderá acadar senón se dan xa pasos firmes e decididos nesta dirección. Neste sentido a Deputación Provincial de Pontevedra ten entre os seus obxectivos estratéxicos potenciar a área de medio ambiente, cunha aposta clara pola colaboración cos concellos na posta en marcha de plantas comarcais de tratamentos biolóxicos e polo impulso da compostaxe comunal. En relación a este último aspecto a Administración Provincial está traballando para acadar o horizonte de ter instalados nos primeiros meses do ano 2016 unha serie de centros de compostaxe comunais en distintos concellos da provincia, con capacidade unitaria para tratar os residuos orgánicos biodegradables producidos por entre 60 e 300 veciños, tecnicamente denominada fracción orgánica dos residuos municipais (FORM), que se mesturará con estruturante para obter como resultado final un compost de tanto mais alta calidade canto mais limpa viñera a FORM a tratar. Para poder cumprir dito obxectivo a Deputación farase cargo da compra e instalación dun lote de composteiros comunais para distribuír nos distintos concellos da provincia e que sirvan como inicio e mais marquen unha guía técnica e práctica a seguir, sendo a intención a de acadar a instalación duns 800 centros comunais que cubrirían as necesidades duns 240.000 pontevedreses (un cuarto da poboación da provincia), neste mandato. A compostaxe comunitaria da FORM é un proceso sinxelo que permite xestionar este tipo de residuos nas zonas próximas ao seu punto de xeración. Ademais, ten unha vertente didáctica importante posto que permite coñecer aos cidadáns a necesidade de separar e compostar os restos orgánicos producidos nos domicilios, e dar a coñecer a posibilidade do seu uso e o seu funcionamento. O mesmo tempo, se fortalecen os vínculos comunitarios entre veciños da zona, xa que todos participan no proceso. No proceso da compostaxe comunitaria no só é preciso contar cos materiais necesarios senón que tamén é fundamental o asesoramento e a guía dos Mestres Composteros que terán a función, tanto de dar soporte técnico como participar activamente nos traballos físicos xunto cos veciños que se involucren neste proceso de compostaxe comunitario, resolvendo as dúbidas e os problemas que poidan xurdir durante as fases do proceso. Consciente da importancia desta figura a Deputación ven de convocar as bases de selección de dez mestres composteros para exercer como asesores e animadores deste método de tratamento da materia orgánica de orixe domiciliario naqueles concellos da provincia de Pontevedra que participen neste programa de compostaxe comunal. Esta iniciativa provincial enmarcase no ámbito competencial que a lexislación vixente en materia de réxime local encomenda ás Deputacións xa que logo deben dirixir a súa actividade á cooperación no fomento do desenvolvemento económico e social en toda a provincia e a asegurar a prestación integral e adecuada dos servizos de competencia municipal, entre os que se atopan a recollida e tratamento de residuos. Así mesmo, de acordo co disposto no artigo 26.2. a) da Lei 7/1985, de 2 de abril, reguladora das bases de réxime local, na redacción dada pola Lei 27/2013, de 13 de decembro, de racionalización e sostinibilidade da administración local, nos concellos de menos de 20.000 habitantes a Deputación coordinará a prestación dos servizos de recollida e tratamento de residuos; pola súa banda, o artigo 36.1. c) da citada Lei establece que é competencia da Deputación a prestación dos servizos públicos de carácter supramunicipal e, no seu caso, supracomarcal, e o fomento ou, no seu caso, a coordinación da prestación unificada de servizos dos concellos do seu respectivo ámbito territorial. En particular, asumirá a prestación do servizo de tratamento de residuos nos concellos de menos de 5.000 habitantes cando estes non procedan a súa prestación. Nesa mesma liña, o artigo 6 da Lei 10/2008, de residuos de Galicia, atribúe ás Deputacións competencia para adoptar as medidas oportunas para asegurar, conforme ao establecido na lexislación vixente en materia de administracións locais, a colaboración precisa aos concellos na prestación do servizo de recollida e xestión de residuos urbanos, incluíndo estes servizos como de carácter preferente nos plans provinciais de obras e servizos. Tamén o artigo 30 do Texto Refundido das Disposicións Legais Vixentes en materia de Réxime Local, aprobado polo Real Decreto Lexislativo 781/1986, de 18 de abril, establece que a Deputación cooperará á efectividade dos servizos municipais, preferentemente dos obrigatorios, aplicando a tal fin os medios económicos propios desta que se asignen ou as subvencións ou axudas de calquera outra procedencia. En relación ao exposto confecciónanse as seguintes BASES REGULADORAS Estas bases teñen por obxecto regular o proceso de selección das entidades locais da provincia de Pontevedra que estean interesadas en participar na implantación de composteiros comunais. O programa conta cun total de 450 unidades modulares de compostaxe (UMC) para a creación dos centros comunitarios de compostaxe (CCC) a distribuír entre as entidades locais da provincia de Pontevedra seleccionadas conforme aos criterios establecidos na base quinta. A Deputación de Pontevedra farase cargo do subministro, transporte e instalación nas distintas entidades locais seleccionadas dun lote de unidades modulares de compostaxe (UMC) para a fabricación de compost cos residuos orgánicos xerados nos fogares; estas UMC ensamblaranse entre si para formar os centros de compostaxe comunitario e estarán formados por un número variable de unidades, que oscilará entre un mínimo de 3 UMC ata un máximo de 12 UMC conforme ao proxecto presentado polas entidades locais. Así mesmo, a Deputación de Pontevedra porá a disposición das entidades locais seleccionadas durante un período de seis meses, ampliable seis meses máis en función da dispoñibilidade orzamentaria, un mestre composteiro que terá a función de dar soporte técnico e participar activamente nos traballos físicos xunto cos veciños que se involucren neste proceso de compostaxe comunitario, resolvendo as dúbidas e os problemas que poidan xurdir durante as fases do proceso. Poderán participar neste programa todas as entidades locais da provincia de Pontevedra que ostenten esa condición segundo o disposto no artigo 3 da Lei 7/1985, de 2 de abril, reguladora das bases de réxime local, e nas disposicións transitorias cuarta e quinta da Lei 27/2013, de 27 de decembro, de racionalización e sustentabilidade da Administración Local, interesadas na implantación de composteiros comunais para a fabricación de compost cos residuos orgánicos xerados nos fogares dos seus veciños. As solicitudes formalizaranse nos modelos normalizados que se facilitarán no Rexistro Xeral da Deputación en Pontevedra, na súa sede de Vigo ou na páxina web www.depo.es. A solicitude, correctamente cuberta, deberá subscribila o/a alcalde/sa ou o representante legal da entidade local con personalidade xurídica propia que teña asumidas estas competencias. Ademais, as Entidades Locais solicitantes deberán achegar a seguinte documentación: O compromiso dos veciños participantes segundo as condicións expresadas, considérase imprescindible e de obrigado cumprimento; caso de non cumprirse, o/os CCC solicitados serían automaticamente denegados. No caso de presentar incompleta a documentación á que se refire esta base requiriráselle ao interesado para que emende as faltas ou omisións no prazo máximo de 10 días hábiles, indicándolle que, de non o facer, se terá por desistido da súa solicitude, previa resolución que deberá ser ditada nos termos previstos no artigo 42 da Lei 30/92, de 26 de novembro, de réxime xurídico das administracións públicas e do procedemento administrativo común. As solicitudes irán dirixidas á Presidenta da Deputación de Pontevedra, e presentaranse no Rexistro Xeral da Deputación, no da súa sede en Vigo, ou a través de calquera das formas previstas no art.38.4 da Lei 30/1992, de 26 de novembro, de réxime xurídico das administracións públicas e do procedemento administrativo común. Os horarios dos rexistros son os seguintes: O prazo para presentar as solicitudes será de dous meses a contar desde o día seguinte ao da publicación da presente convocatoria no Boletín Oficial da Provincia. A adscrición das unidades modulares de compostaxe realizarase en réxime de concorrencia competitiva entre as entidades locais que cumpran cos requisitos de admisión establecidos na base terceira. As solicitudes presentadas someteranse a un proceso de valoración para establecer unha prelación en función da mellor puntuación obtida entre as entidades locais solicitantes a efectos da adscrición das unidades modulares de compostaxe. En todo caso, a cada entidade local subministrarase un total de 24 UMC como máximo para formar os centros comunitarios de compostaxe solicitados en distintas localizacións, que poderán ir desde dous CCC de maior tamaño (12 UMC) ata oito CCC de menor tamaño (3 UMC). Se unha vez subministrado un determinado número de UMC, en función dos proxectos seleccionadas, quedasen UMC dispoñibles, iniciarase unha segunda fase seguindo a mesma orde de prelación dos proxectos con mellor puntuación para subministrar ata un máximo de 12 UMC por entidade seleccionada ata rematar as existencias. Sobre un total de 100 puntos, os criterios de selección son os seguintes: A FORM aportada xunto coa súa limpeza constitúe o elemento primordial e clave de todo este proceso, de aí que se lle dea a máxima puntuación. Sen el non se pode garantir un produto final de calidade. Isto é única e exclusiva responsabilidade dos veciños que aportan a súa fracción orgánica ao CCC e non hai xeito diso se non é coa formación e a colaboración (voluntaria) daqueles. A selección dos veciños comprometidos a esa correcta participación é responsabilidade da entidade local. Vinculado ao esixido na base terceira respecto aos criterios de admisión, neste apartado valorarase a proporción (expresada en %) de veciños voluntariamente comprometidos a participar, referida ao número total que habitan na área cuberta polo CCC, así como os apoios a este proxecto que se teñan de asociacións de veciños, comunidades de propietarios etc., plasmadas por escrito. Tamén valorarase a presentación dun listado, xunto co seu compromiso de participación para a aportación da súa fracción orgánica, dos produtores singulares (FOPSIN) tipo restaurantes, mesóns, comedores escolares ou de outro tipo, supermercados, transformadoras de alimentos, etc., presentes na zoa cuberta polo CCC. Trala pureza da FORM/FOPSIN, constitúe o segundo elemento clave. Sen el non é posíbel garantir un correcto proceso de compostaxe. Neste apartado valorarase o compromiso por parte da entidade local a aportar todos os materiais leñosos (procedentes de podas, clareos, limpezas de monte ou fincas, etc.) para a súa trituración nun lugar coas mínimas condicións de espazo dispoñible e accesibilidade para o seu depósito temporal e para cómoda entrada, saída e manobras da trituradora. Tamén valorarase a aportación deste tipo de material procedente das Comunidades de Montes ou das industrias da madeira ubicadas no termo municipal (tipo serradoiros, carpinterías, etc.), extremo que ten de ser acreditado mediante certificación expedida ó respecto polas mesmas. Así mesmo valorarase que a entidade local dispoña dalgún servizo útil para o transporte do triturado ata a CCC. Constitúe o peche do círculo da reciclaxe da fracción orgánica, que quedaría aberto sen o retorno do compost ó solo do que nalgún momento saíu. É responsabilidade compartida entre os veciños e a entidade local o facelo o mais doadamente posíbel. Neste apartado valorarase o uso do compost (agrícola, xardinería, etc.) no mesmo lugar de produción (CCC), ou anexo a este. Tamén valorarase a retirada directa do compost polos veciños participantes para o seu uso nos seus propios domicilios. Deberá aportarse o listado nominal dos veciños comprometidos a ese uso directo. Por último tamén se valorará o seu uso en calquera outro lugar do termo municipal. Deberán aportarse o/os lugares designados a este fin. Constitúe outro elemento importante para poder levar a cabo todo o proceso. Neste apartado valoraranse as condicións de tamaño do lugar (dende un mínimo duns 35 m2, para unha CCC de 3 UMC, ata un máximo duns 95 m2 para unha de 12 UMC), de proximidade aos veciños participantes (distancia sempre inferior aos 300 metros) e outras condicións como fácil acceso, non ter demasiada pendente (non mais dun 5%), preferiblemente en terra, céspede ou similares, etc. Detallarase o lugar concreto de ubicación dos CCC indicando as súas coordenadas (google), espazo dispoñible, características do terreo, usos actuais e características e usos dos espazos periféricos limítrofes co espazo seleccionado. Todos os criterios sinalados deberán ser plasmados pola entidade local nun pequeno proxecto que será obxecto de valoración polos técnicos provinciais. No caso de empate entre dous o máis proxectos terá prioridade o que tiña obtido máis puntos no apartado a), e así sucesivamente. Se a entidade local incumprise calquera dos criterios obxecto de valoración incluídos no seu proxecto, a Deputación de Pontevedra poderá cursar un requirimento á entidade para que se axuste a aqueles, procedendo á desadscrición das UMC se non é atendido dito requirimento. Ditas UMC poderán ser adscritas a outra entidade local seguindo a mesma orde de prelación dos proxectos con mellor puntuación. O Servizo de Asistencia Intermunicipal será o competente para instruír o procedemento derivado desta convocatoria en todas as súas fases. As solicitudes serán avaliadas conforme aos criterios sinalados na base quinta pola Comisión de Valoración, órgano colexiado composto por: A Comisión de Valoración emitirá un informe co resultado da avaliación realizada e as puntuacións obtidas por cada unha das solicitudes, informe que se recollerá na acta da sesión celebrada ao efecto. Posteriormente, o órgano instrutor do procedemento emitirá unha proposta de resolución provisional debidamente motivada que, previo informe da Intervención, será remitida ao órgano competente para que dite a resolución definitiva. A resolución, que pon fin á vía administrativa, publicarase na páxina web da Deputación, coa identificación das entidades locais seleccionadas. Contra esta resolución poderase interpoñer recurso potestativo de reposición de conformidade co disposto nos artigos 116 e 117 da Lei 30/1992, de 26 de novembro, de Réxime xurídico das Administracións Públicas e do Procedemento Administrativo Común, ou, directamente, recurso contencioso-administrativo, no prazo de dous meses, contados desde o día seguinte ó da notificación da Resolución, de conformidade coa Lei 29/1998, de 13 de xullo, reguladora de dita xurisdición. A Deputación Provincial de Pontevedra adscribirá as unidades modulares de compostaxe ás entidades locais seleccionadas conforme aos criterios reflectidos na base quinta, durante un período de 12 anos, mantendo a titularidade das mesmas e sen cambio da súa cualificación xurídica, de acordo co disposto no artigo 17 da Lei 5/2011, de 30 de setembro, de patrimonio da Comunidade Autónoma de Galicia, de aplicación directa ás entidades locais en virtude da disposición adicional segunda. Unha vez subministradas e instaladas na entidade local seleccionada as unidades modulares de compostaxe, levantarase un acta de adscrición na que se fará constar expresamente o fin concreto ao que debe destinar o ben obxecto da adscrición, que non é outro que a fabricación de compost cos residuos orgánicos xerados nos fogares, e o seu compromiso de manter en óptimas condicións de funcionamento as unidades modulares de compostaxe durante todo o período de adscrición. A estes efectos, e sen prexuízo de outros mecanismos de control que se poidan empregar, a entidade local beneficiaria deberá remitir cada dous anos á Deputación de Pontevedra a documentación que acredite o destino dos bens adscritos e o seu correcto funcionamento. Neste sentido será de conta da entidade beneficiaria o detrimento ou deterioro sufridos polos bens adscritos, sen que sexan indemnizables os gastos en que incorrese para cumprir as cargas e condicións impostas. Se os bens adscritos non fosen destinados ao uso ou fin previsto nalgún intre do prazo sinalado no parágrafo primeiro, a Deputación de Pontevedra poderá cursar un requirimento á entidade que teña adscritas as UMC para que se axuste ao uso sinalado no acordo de adscrición, procedendo á desadscrición se non é atendido dito requirimento. Os gastos e tributos que xerasen os bens obxecto de adscrición serán en todo caso de conta da Administración beneficiaria da mesma. No caso de que procedese a desadscrición dos bens por incumprimento do fin ou das condicións incluídas nos proxectos seleccionados, a Deputación de Pontevedra poderá esixir o valor dos detrimentos experimentados polos mesmos, actualizados ao momento no que se producira a desadscrición, ou o custe da súa rehabilitación, previa taxación. Así mesmo, a desadscrición terá lugar cando se chegue ao termo fixado no acordo de adscrición e requirirá, para a súa efectividade, da recepción formal do ben. Será de aplicación o réxime sancionador previsto na Lei 33/2003, de 3 de novembro, do patrimonio das administracións públicas, no Real Decreto 1373/2009, de 28 de agosto, polo que se aproba o regulamento xeral da Lei do patrimonio das administracións públicas, e na Lei 5/2011, de 30 de setembro, do patrimonio da Comunidade Autónoma de Galicia. Contra o acordo da aprobación destas bases, que pon fin á vía administrativa, poderase interpoñer recurso potestativo de reposición ante o mesmo órgano que o ditou, no prazo dun mes a partir do día seguinte ao desta publicación (artigos 107 e 117 da Lei 30/1992, de 26 de novembro, de réxime xurídico das administracións públicas e do procedemento administrativo común) ou ben directamente un recurso contencioso-administrativo perante o Xulgado do Contencioso-administrativo de Pontevedra segundo o disposto no artigo 8 da Lei 29/1988, de 13 de xullo, reguladora da xurisdición contencioso-administrativa, e todo iso no prazo establecido no artigo 46 da citada lei, sen prexuízo de que poida utilizar calquera outro recurso que se estime conveniente. Para o non disposto nestas bases contemplarase o establecido nas de execución do orzamento xeral da Deputación de Pontevedra para o exercicio 2016, na Lei 33/2003, de 3 de novembro, do patrimonio das administracións públicas, no Real Decreto 1373/2009, de 28 de agosto, polo que se aproba o regulamento xeral da Lei do patrimonio das administracións públicas, na Lei 5/2011, de 30 de setembro, do patrimonio da Comunidade Autónoma de Galicia, na Lei 7/1985, de 2 de abril, reguladora das bases de réxime local, na Lei 30/1992, de 26 de novembro, de réxime xurídico das administracións públicas e do procedemento administrativo común, na Lei 5/1997, de 22 de xullo, de Administración Local de Galicia e demais lexislación aplicable.